Document ID: 31994L0036

Euroopa Parlamendi ja nõukogu direktiiv 94/36/EÜ,
30. juuni 1994,
toiduainetes kasutatavate värvainete kohta
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 100a,
võttes arvesse nõukogu 21. detsembri 1988. aasta direktiivi 89/107/EMÜ toiduainetes lubatud lisaaineid käsitlevate liikmesriikide õigusaktide ühtlustamise kohta, [1] eelkõige selle artikli 3 lõiget 2,
võttes arvesse komisjoni ettepanekut, [2]
võttes arvesse majandus- ja sotsiaalkomitee arvamust, [3]
toimides asutamislepingu artiklis 189b sätestatud korras [4]
ning arvestades, et:
toidus värvainete kasutamise tingimusi käsitlevate siseriiklike õigusaktide erinevused takistavad toiduainete vaba liikumist; see võib tekitada ebaausat konkurentsi;
nimetatud lisaaineid ja nende kasutustingimusi käsitlevate eeskirjade väljatöötamise alus peaks olema vajadus tarbijat kaitsta ja teavitada;
lisaainet võib kasutada ainult siis, kui on tõendatud, et see lisaaine on tehnoloogiliselt vajalik ja selle kasutamine ei ole tervisele ohtlik;
värvaineid kasutatakse toiduainete esialgse välimuse taastamiseks, kui toiduainete värvus on töötlemisel, ladustamisel, pakendamisel ja jaotamisel muutunud ja nad pole enam isuäratavad;
värvaineid kasutatakse toiduainetele ahvatlevama välimuse andmiseks, eri toiduainetega tavaliselt seostatavate lõhnade ja maitsete täpsustamiseks ning iseenesest värvitutele toiduainetele värvuse andmiseks;
vastavalt direktiivi 91/497/EMÜ [5], eelkõige selle I lisa XI peatüki nõuetele, on vaja käesoleva direktiivi teksti lisada teatavad värvained, mida kasutatakse ametliku veterinaararsti vastutusel tehtava liha tarbimiskõlblikkuse märgistamisel;
ainult käesoleva direktiiviga lubatud värvaineid tuleks kasutada munade kaunistamiseks või nende tembeldamiseks, nagu on sätestatud määruses (EMÜ) nr 1274/91 [6];
värvaineid kasutatakse toiduainete loomuliku värvuse tugevdamiseks;
üldjuhul tunnistatakse, et töötlemata toiduained ja teatavad muud põhitoiduained peaksid olema lisaainevabad;
lisaaineid käsitlevat viimast teadus- ja toksikoloogiainfot arvesse võttes tuleb mõnda neist ainetest lubada ainult teatavates toiduainetes ja teatavate kasutustingimuste puhul;
lisaainete kasutamiseks imiku- ja väikelapsetoidus on vaja ette näha ranged eeskirjad;
toidu teaduskomiteega on nõu peetud nende ainete üle, mille suhtes veel ei kohaldata ühtki ühenduse sätet;
otsustamisel, kas konkreetne toiduaine kuulub teatavasse toiduainekategooriasse, on soovitav järgida alalise toiduainekomiteega nõupidamise korda;
käesolev direktiiv asendab osaliselt nõukogu 23. oktoobri 1962. aasta direktiivi toiduainetes lubatud värvaineid käsitlevate liikmesriikide eeskirjade ühtlustamise kohta [7];
ettepanek värvainete olemasolevate puhtusekriteeriumide muutmiseks ja uute spetsifikaatide kehtestamiseks nende ainete kohta, millel puhtusekriteeriumid puuduvad, tehakse direktiivi 89/107/EMÜ artiklis 11 ettenähtud korras;
tarbijate kaitseks peaks ühendus soodustama uurimistööd, mille eesmärk on välja selgitada toiduainetes kasutatavate värvainete võimalik mõju tervisele (sealhulgas kumulatiivne ja sünergiline mõju), pöörates erilist tähelepanu nendele värvainetele, mille kahjutus on kahtluse all,
ON VASTU VÕTNUD KÄESOLEVA DIREKTIIVI:
Artikkel 1
1. Käesolev direktiiv on eridirektiiv, mis moodustab osa ülddirektiivist direktiivi 89/107/EMÜ artikli 3 tähenduses.
2. Käesoleva direktiivi kohaldamisel tähendavad "värvained" aineid, mis annavad toiduainetele värvuse või taastavad selle; need võivad olla toiduainete loomulikud komponendid või looduslikud allikad, mida tavapäraselt toiduainetena ega toiduainetele omaste koostisainetena ei kasutata.
Käesolevas direktiivis on värvained toiduainetest ja teistest looduslikest allikmaterjalidest füüsikalise ja/või keemilise ekstraheerimise teel saadud valmistised, mille puhul pigmendid on eraldatud toite- või aromaatsetest komponentidest.
3. Käesolevas direktiivis ei loeta siiski värvaineteks järgmisi aineid:
- liittoiduainete tootmisel kasutatavad kuivatatud või kontsentreeritud toiduained ning lõhna- ja maitseained, millel aroomi-, maitse- või toiteomaduste kõrval on ka teisejärguline värvainemõju, nagu paprika, kurkum ja safran,
- toiduainete välistele mittesöödavatele osadele nagu juustukoorikutele ja vorstikestadele värvuse andmiseks kasutatavad värvained.
Artikkel 2
1. Toiduainetes võib värvainetena kasutada ainult I lisas loetletud aineid.
2. Värvaineid võib kasutada ainult III, IV ja V lisas loetletud toiduainetes ja nendes lisades täpsustatud tingimustel; värvaineid võib nendes toiduainetes kasutada siis, kui need on ette nähtud direktiivi 89/398/EMÜ [8] kohaseks konkreetseks kasutuseks.
3. II lisas loetletud toiduainetes ei tohi värvaineid kasutada, kui III, IV või V lisas ei ole teisiti sätestatud.
4. Värvained, mis on lubatud ainult teatavaks kasutuseks, on loetletud IV lisas.
5. Toiduainetes üldiselt lubatud värvained ja nende kasutustingimused on loetletud V lisas.
6. Lisades näidatud piirnormid:
- on esitatud kasutusjuhendite kohaste kasutusvalmis toiduainete kohta,
- osutavad värvainevalmistises sisalduva põhivärvaine kogusele.
7. Käesoleva direktiivi lisades tähendab quantum satis, et piirnormi ei ole kindlaks määratud. Värvaineid tuleb siiski kasutada heade tootmistavade kohaselt ja ainult ettenähtud eesmärgi saavutamiseks vajalikul määral ning eeldusel, et nad ei eksita tarbijat.
8. Direktiivis 91/497/EMÜ sätestatud tarbimiskõlblikkuse märgistamisel ja muudel lihatoodete puhul nõutavatel märgistamistel võib kasutada ainult värvaineid E 155 pruun HT, E 133 briljantsinine FCF või E 129 Allura Red AC või sobivat E 133 briljantsinise FCF ja E 129 Allura Red AC segu.
9. Munakoorte kaunistamiseks või nende tembeldamiseks, nagu on sätestatud määruses (EMÜ) nr 1274/91, võib kasutada ainult I lisas nimetatud värvaineid.
10. Otse tarbijatele võib müüa ainult I lisas loetletud värvaineid, välja arvatud E 123, E 127, E 128, E 154, E 160b, E 161g, E 173 ja E 180.
11. Käesolevas direktiivis tähendab mõiste "töötlemata", et toiduaineid ei ole töödeldud viisil, mis põhjustaks olulise muutuse nende algupärases olekus. Toiduained võivad siiski olla näiteks tükeldatud, lõigatud, raiutud, konditustatud, hakitud, nülitud, viilutatud, kooritud, peenestatud, lõigustatud, puhastatud, korrastatud, sügavkülmutatud või külmutatud, jahutatud, jahvatatud või kestast vabastatud, pakitud või lahti pakitud.
Artikkel 3
Ilma et see piiraks ühenduse muude sätete kohaldamist, on värvaine kasutamine lubatud:
- liittoiduaines, kui seda ei ole nimetatud II lisas, liittoiduaine ühe koostisaine puhul lubatud määral
või
- kui toiduaine on ette nähtud ainuüksi liittoiduaine valmistamiseks ja see liittoiduaine vastab käesoleva direktiivi sätetele.
Artikkel 4
Artiklis 5 ettenähtud korras võidakse otsustada, kas konkreetne toiduaine kuulub mõnda lisades nimetatud kategooriasse ja kas ained on värvained artikli 1 tähenduses.
Artikkel 5
1. Kui tuleb järgida käesolevas artiklis sätestatud korda, abistab komisjoni otsuse 69/414/EMÜ [9] alusel moodustatud alaline toiduainekomitee, edaspidi "komitee".
2. Komitee eesistuja suunab küsimuse komiteele kas omal algatusel või liikmesriigi esindaja taotluse korral.
3. Võetavate meetmete eelnõu esitab komiteele komisjoni esindaja. Tähtaja jooksul, mille määrab eesistuja lähtuvalt küsimuse kiireloomulisusest, esitab komitee eelnõu kohta oma arvamuse. Arvamus esitatakse sellise häälteenamusega, nagu on sätestatud asutamislepingu artikli 148 lõikes 2 nõukogu otsuste vastuvõtmiseks komisjoni ettepaneku põhjal. Liikmesriikide esindajate hääli komitees arvestatakse nimetatud artiklis sätestatud viisil. Eesistuja ei hääleta.
4. a) Kui kavandatavad meetmed on komitee arvamusega kooskõlas, võtab komisjon need vastu.
b) Kui kavandatavad meetmed ei ole komitee arvamusega kooskõlas või kui komitee ei esita oma arvamust, esitab komisjon võetavate meetmete kohta viivitamata ettepaneku nõukogule. Nõukogu teeb otsuse kvalifitseeritud häälteenamusega.
Kui nõukogu ei ole otsust teinud kolme kuu jooksul alates nõukogu poole pöördumisest, võtab komisjon ettepandud meetmed vastu.
Artikkel 6
Liikmesriigid kehtestavad kolme aasta jooksul alates käesoleva direktiivi jõustumisest värvainete tarbimise ja kasutamise kontrolli süsteemid ning esitavad tehtud järelduste kohta aruande komisjonile.
Komisjon esitab viie aasta jooksul alates käesoleva direktiivi jõustumisest Euroopa Parlamendile aruande värvaineturul ning nende ainete tarbimis- ja kasutusmäärades toimunud muutuste kohta.
Vastavalt direktiivi 89/107/EMÜ II lisa punkti 4 üldkriteeriumidele vaatab komisjon viie aasta jooksul alates käesoleva direktiivi jõustumisest käesolevas direktiivis nimetatud kasutustingimused läbi ning teeb vajaduse korral muudatusettepanekud.
Artikkel 7
Toiduainetes lubatud värvaineid käsitleva 23. oktoobri 1962. aasta direktiivi artiklid 1-7, artikli 8 lõike 1 teine taane ja lõige 2 ning artiklid 9-15 tunnistatakse kehtetuks.
Viiteid kehtetuks tunnistatud sätetele tõlgendatakse viidetena käesoleva direktiivi vastavatele sätetele.
Artikkel 8
Käesoleva direktiivi jõustumise päeval alustab komisjon koos Euroopa Parlamendi, siseriiklike ministeeriumide, toiduainetööstuse, jaekaubanduse ja tarbijate organisatsioonidega tarbijatele suunatud selgitustööd, et tarbijaid teavitada lubatud värvainete hindamis- ja neile loa andmise menetlustest ning E-numbrisüsteemi tähendusest.
Artikkel 9
1. Liikmesriigid jõustavad käesoleva direktiivi järgimiseks vajalikud õigus- ja haldusnormid hiljemalt 31. detsembril 1995, et:
- lubada hiljemalt 31. detsembril 1995 käesolevale direktiivile vastavate toodetega kauplemist ja nende kasutamist,
- keelata hiljemalt 30. juunil 1996 käesolevale direktiivile mittevastavate toodetega kauplemine ja nende kasutamine; enne nimetatud tähtaega turuleviidud või märgistatud tooteid, mis ei vasta käesolevale direktiivile, võib siiski turustada kuni varude ammendumiseni.
Liikmesriigid teatavad sellest viivitamata komisjonile.
2. Kui liikmesriigid lõikes 1 nimetatud meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
Artikkel 10
Käesolev direktiiv jõustub Euroopa Ühenduste Teatajas avaldamise päeval.
Artikkel 11
Käesolev direktiiv on adresseeritud liikmesriikidele.
Brüssel, 30. juuni 1994

Labels: 0
3
17